
מערך פתיחה ליום סיור - עולמות של משמעות
המשתתפים עוברים יחידה זו בתצפית טיילת ארמון הנציב כיחידת פתיחה לסיור.

מטרות:
1. העמקה בעולמות של משמעות דרך טקסטים על העיר ירושלים - אנשיה ונופיה
2. הכנה לסיור ומפגש דרך עולמות של משמעות (התבוננות, הקשבה ושיח)
3. תרגול מיומנות דין וחסד וחמשת ממדי עולמות של משמעות (זיכרון, הם, אנחנו, סיוט וחלום)
ציוד: חוברות עולמות של משמעות (אחת לכל משתתפ/ת) וכלי כתיבה, רמקול קטן
מהלך הפעילות:
5 דקות: התארגנות
מצא/י אזור מוצל הפונה לעיר העתיקה והושב את המשתתפים/ות 
8 דקות: סק"ג ארמון הנציב
תחילה בקש מהמשתתפים לשתף מה הם רואים מולם. מה הם מזהים? מה מוכר? מה פחות?
לאחר השיתוף, הקרא/י למשתתפים את הסקירה הגיאוגרפית הבאה:
תצפית טיילת ארמון הנציב: מבט פנורמי
ה"ארמון" שעל שמו קרויה הטיילת הוא ארמון הנציב הבריטי (כיום מטה האו"ם), שנבנה בנקודה זו בדיוק בשל שהשליטה החזותית והאסטרטגית שלה על כל אגן העיר העתיקה.
הטיילת שוכנת בראש קו רכס בדרום העיר (כ-780 מטרים מעל פני הים), ומציגה מפגש דרמטי בין טופוגרפיה, היסטוריה ופוליטיקה. במבט צפונה ומזרחה נחשפים ארבעה מרכיבים מרכזיים:
· אגן העיר העתיקה (במרכז): במרחק כ-2 ק"מ בקו אווירי, בולט הר הבית עם כיפת הסלע המוזהבת ומסגד אל-אקצא. משמאל להם עולה הגבעה של הרובע היהודי והנוצרי.
· קו הרכס המזרחי והמדבר (מימין): רכס הר הזיתים והר הצופים (עליו בולטים האוניברסיטה ובית החולים אוגוסטה ויקטוריה) תוחם את העיר. מעבר לו מתחיל מדבר יהודה, ובימים צלולים ניתן לראות את הרי מואב שבירדן.
· הערוצים הטבעיים (למרגלות התצפית): המפגש הטופוגרפי של נחל קדרון וגיא בן הינום שימש בעבר כהגנה טבעית לעיר. קל לזהות את שלוחת עיר דוד המקראית והשכונות הבנויות על המצוקים סילואן ואבו תור.
· הגיאוגרפיה האנושית (קו התפר): הנוף ממחיש את המורכבות המודרנית של ירושלים – משמאל (מערב) שכונות יהודיות מודרניות, ומימין ומלפנים (מזרח) שכונות ערביות צפופות הבנויות על המדרונות.




10 דקות: ירושלים של זהב
אנא שתף את הפרטים הבאים על השיר:

השיר נכתב על ידי נעמי שמר עבור פסטיבל הזמר שהתרחש בירושלים ביום העצמאות ה19 של ישראל לבקשתו של ראש העיר דאז טדי קולק. השיר כולל פסוקים מהתנ"ך וממדרשים. השיר מציג כמיהה לחזרה לעיר ירושלים שבאותה עת הייתה בחלקה תחת שלטון ירדני. השיר בוצע על ידי שולי נתן, שהייתה אז חיילת צעירה בת 20. השיר נותר פופולארי גם 60 שנים אחרי ואף זה בשיר השנה במלאת 50 לישראל וכן בחגיגות 60 לישראל. זאת בנוסף לבחירה להשתמש במילים "ירושלים של זהב" על המדליה הרשמית של החברה הממשלתית למטבעות ומדליות.
השיר מזוהה בעיקר עם מלחמת ששת הימים שכן בוצע לראשונה שלושה שבועות לפני פרוץ המלחמה ועד אותה עת הושמע ללא הפסקה. יש המאמינים שהשיר עזר לחיזוק הרוח בתקופת המלחמה ולאחריה. שמר אף הוסיפה לשיר בית רביעי עם ניצחונה של ישראל במלחמה בו היא מתייחסת באופן ישיר לניצחון. 

השמיע/י למשתתפים/ות את השיר ירושלים של זהב בגרסתה המקורית של שולי נתן (ללא הבית האחרון) ניתן למצוא QR בחוברת. בזמן ההקשבה בקש/י מהמשתתפים/ות לפתוח את החוברת בעמוד 6 ויעקבו אחרי מילות השיר ולשים לב גם לבית שנוסף לאחר מלחמת ששת הימים. לאחר השמעת השיר בקש/י מהמשתתפים/ות לפתוח בעמוד 23, לרשום את שמה של נעמי שמר ב-"דוברת" ולמלא את הדף על פי חמש ממדי עולמות של משמעות. הזכיר/י להם/ן במידת הצורך ניתן לחזור למילות השיר.
10 דקות: טקסט נוסף
בקש/י מהמשתתפים/ות לבחור את אחד הטקסטים הנוספים שבחוברת- ירושלים של ברזל, תפילת 18 של יום חול וירושלים העתיקה ולמלא את דף העבודה על פי הטקסט שבחרו. חשוב- בקש/י מהמשתתפים/ות לאתגר את עצמם/ן ולא לבחור את הטקסט המוכר והנוח, אך וודא/י שלכל טקסט יש התייחסות. 
15 דקות: שיח בחברותא
חלק/י את הקבוצה לזוגות תוך בקשה שבכל זוג ישתדלו שיהיו שני טקסטים שונים. בקשו מכל זוג לשתף את הדברים הבאים:
· שתפו את עולם המשמעות שמילאתם/ן על ירושלים של זהב
· האם יש דברים דומים? שונים? אם יש שוני, מאיפה הוא נובע?
· שתפו כל אחד/ת בתורו/ה את הטקסט שבחרתם/ן ואת עולם המשמעות שזיהיתם/ן מהטקסט
· יחד עשו קריאה משווה של הטקסט שבחרתם/ן לטקסט של נעמי שמר ועמדו על הדמיון והשוני הקיימים בין עולמות המשמעות שזיהיתם/ן
10 דקות: שיתוף במליאה
בקש/י ממשתתפ/ת אחד או שניים לשתף את הדברים שעלו בחברותא 
שאל/י את מי שבחר לשתף למה בחר/ה בטקסט זה לעומת הטקסטים האחרים?


3 דקות: סיכום
ירושלים היא מיקרוקוסמוס של החברה הישראלית. יש בהיסטוריה ובהווה שלה אינספור עולמות של משמעות וכולם מורכבים מכל אחד מחמשת הממדים- הם, אנחנו, זיכרון סיוט וחלום וצריך לזכור שלעתים חלום של אחד הוא סיוט של אחר ממש כמו שהם של אחד הוא האנחנו של אחר. 
הסיור היום מוקדש להסתכלות על המרחב הפיזי והאנושי כהזדמנות ללמידה, העמקה ושיח ובעיקר לתרגול של הפרדיגמה החינוכית של עולמות של משמעות. 
** זו גם הזדמנות לעבור יחד עם המשתתפים/ות על הלו"ז של היום. 

